მაიკლ ჯორდანი

მაიკლ ჯეფრი ჯორდანი (; ასევე ცნობილი ინიციალებით — MJRein, Kotler and Shields, pg. 173.; დ. 17 თებერვალი, 1963, ნიუ-იორკი) — ლეგენდარული ამერიკელი კალათბურთელი, ნაციონალური საკალათბურთო ასოციაციის ყოფილი მოთამაშე, რომელიც ამჟამად შარლოტ ჰორნეტსის მთავარი მფლობელია. მაიკლ ჯორდანმა NBA-ში ითამაშა 15 სეზონი და უდიდესი კვალი დატოვა. 1980-1990-იან წლებში მან მთავარი როლი შეასრულა NBA-ს პოპულარიზაციაში მსოფლიოს მასშტაბით. ჯორდანმა  ჩიკაგო ბულზის მაისურით NBA-ს 6 საჩემპიონო ტიტული მოიპოვა, მოიგო ათეულობით ინდივიდუალური პრიზი და გახდა არაერთი რეკორდის ავტორი. ნაციონალური საკალათბურთო ასოციაციის ოფიციალურ ვებ-გვერდზე დახასიათებულია: „ხმამაღალ განცხადებებზე დაყრდნობით, მაიკლ ჯორდანი იყო ყველა დროის ყველაზე დიდი მოთამაშე“.

თამაშის ელეგანტური და მსუბუქი მანერის გამო მან კარიერის ადრეულ წლებშივე დაიმსახურა არაერთი პატივსაცემი ზედმეტსხელები, მათ შორის ჰაეროვანი ჯორდანი (Air Jordan, His Airness). ჯორდანი საუკეთესო იყო როგორც შეტევის დროს, ასევე დაცვაში. მისი გუნდური გამარჯვებების სიაში NBA-ს 6 ჩემპიონობის გარდა შედის სტუდენტური ლიგის ჩემპიონობა და ამერიკის შეერთებული შტატების ნაკრებთან ერთად ორი ოლიმპიური ოქრო (1984, 1992). ინდივიდუალური პრიზების ჩამონათვალი: 10-გზის სეზონის საუკეთესო მექულე (NBA-ში სარეკორდოდ ბევრი), 5-გზის სეზონის ყველაზე ღირებული მოთამაშე (Most Valuable Player, MVP, ჩამორჩება მხოლოდ ქარიმ აბდულ ჯაბარს), პლეი ოფის ფინალების 6-გზის MVP (NBA-ს რეკორდი), 1985 სეზონის საუკეთესო ახალბედა, 1988 წლის საუკეთესო დამცველი, 3-გზის სეზონის საუკეთესო ჩამჭრელი. 10-ჯერ აირჩიეს NBA-ს პირველ სიმბოლურ გუნდში და 9-ჯერ დაცვის პირველ სიმბოლურში. 14-ჯერ შეიყვანეს ყველა ვარსკვლავის მატჩში. 3-ჯერ დასახელდა ამ მატჩის საუკეთესო მოთამაშედ. ორგზის გამარჯვებული ჩატენვების კონკურსში. მაიკლ ჯორდანი ფლობს NBA-ს რეკორდს თამაშში საშუალოდ მოგროვებულ ქულებში. რეგულარული სეზონის ათასზე მეტ მატჩში საშუალოდ მოგროვებული აქვს 30.12, ხოლო პლეი ოფის 179 თამაშში საშუალოდ 33.45 ქულა. ამ ორივე მაჩვენებლით საუკეთესოა ასოციაციის ისტორიაში.

პროფესიულ ლიგაში მისვლამდე ჯორდანმა ტრადიციულად გაიარა სასკოლო და სტუდენტური კალათბურთის საფეხურები და 1984 წელს NBA-ში უკვე ჩემპიონის სტატუსით მივიდა. 1982 წელს ჩრდილოეთ კაროლინა თარ ჰილზთან ერთად მოიგო სტუდენტური ლიგა, ხოლო 1984 წელს უშუალოდ NBA-ში მისვლის წინ გახდა ოლიმპიური ჩემპიონი ამერიკის შეერთებული შტატების ნაკრებთან ერთად. 1984 წლის დრაფტზე ჯორდანი მესამე ნომრად აირჩია ჩიკაგო ბულზმა. საყოველთაო მოსაზრებით მისი იგნორირება უდიდეს ხელმოცარვად ეთვლება იმ ორ გუნდს, რომლებმაც სხვა მოთამაშეების აყვანა არჩიეს. ჯორდანი პირველივე დღეებიდან იქცა NBA-ს ერთ-ერთ მთავარ სახედ და გამორჩეულ ვარსკვლავად. 

გუნდური გამარჯვებები შედარებით გვიან მოვიდა. "ხარებმა" რამდენჯერმე შეიცვალეს მწვრთნელი და მხოლოდ მას შემდეგ მიაგნეს გამარჯვების ფორმულას, რაც სათავეში მივიდა ფილ ჯეკსონი. ასევე უმნიშვნელოვანესი ფაქტორი იყო 1987 წლის დრაფტზე ახალი ნიჭიერი მოთამაშეების - სკოტი პიპენის და ჰორას გრანტის აყვანა. ჯორდანმა და პიპენმა შექმნეს იდეალურად შეთამაშებული წყვილი და 1991 წელს მათ პირველად მიიყვანეს ჩიკაგო ბულზი ჩემპიონობამდე, შემდეგ კი ტიტული ზედიზედ ორჯერ დაიცვეს.

1993 წლის ოქტომბერში მაიკლ ჯორდანმა მოულოდნელად განაცხადა კალათბურთიდან წასვლის შესახებ, შეიცვალა სპორტული პროფილი და თამაში დაიწყო ბეისბოლის ქვედა ლიგაში. 1995 წელს დაბრუნდა ჩიკაგო ბულზში და 1996, 1997 და 1998 სეზონებში მშობლიურ გუნდს კიდევ ერთხელ ულიდერა ზედიზედ სამ ჩემპიონომაბდე. 1999 წლის იანვარში ჯორდანმა მეორედ დაასრულა კარიერა, ამჯერად სამი წლით, მაგრამ 2001 წელს 38 წლის ასაკში კიდევ ერთხელ დაუბრუნდა მოედანს, ამჯერად სხვა გუნდის მაისურით და ორი სეზონი ითამაშა ვაშინგტონ უიზარდსში, რომლის თანამფლობელიც თავად გახლდათ. სპორტულ მოტივებთან ერთად დაბრუნების მიზეზად მან დაასახელა 2001 წლის 11 სექტემბრის ტერაქტი, დათანხმდა მიზერულ ხელფასზე და ჯამაგირის სოლიდური წილი გაიღო ტერაქტის დროს დაღუპული ოჯახებისთვის.

1999 წელს ამერიკულმა სპორტულმა არხმა ESPN, ჯორდანი დაასახელა მე-20 საუკუნის საუკეთესო ჩრდილოამერიკელ სპორტსმენად. ჯორდანი ორჯერ შეიყვანეს კალათბურთის დიდების დარბაზში, 2009 წელს ინდივიდუალური მიღწევებისთვის, ხოლო 2010 წელს როგორც აშშ-ის 1992 ოლიმპიური ნაკრების წევრი, რომელიც ასევე ცნობილია „ოცნების გუნდის“ სახელით. 2015 წელს ჯორდანი ასევე გახდა FIBA-ს დიდების დარბაზის წევრი.

ჯორდანმა უდიდესი ფინანსური წარმატება მოუტანა Nike-ს, სპორტული ფეხსაცმლის მწარმოებელ შეუმჩნეველ კომპანიას გიგანტურ კორპორაციად ქცევაში დაეხმარა. 1996 წელს გადაიღეს ფილმ "სფეის ჯემში", სადაც მან საკუთარი თავი ითამაშა. 2006 წელს ჯორდანმა შეიძინა NBA-ს კლუბი შარლოტ ბობქეთსი (ახლანდელი შარლოტ ჰორნეტსი). 2014 წელს ჯორდანი გახდა პირველი მილიარდერი კალათბურთელი და სადღეისოდ არის მესამე უმდიდრესი აფრო-ამერიკელი რობერტ სმიტის და ოპრა უინფრის შემდეგ. 2016 წელს პრეზიდენტ ბარაკ ობამას მიერ დაჯილდოვებულია პრეზიდენტის მშვიდობის ორდენით.

 ადრეული წლები და სკოლა 
მაიკლ ჯორდანი დაიბადა ნიუ იორკში, ბრუკლინში ქარხნის ოპერატორის ჯეიმს ჯორდანის და ბანკის მუშაკის დელორეს პიპლზის ხუთშვილიან ოჯახში. მაიკლ ჯორდანს ჰყავს ორი უფროსი ძმა, ლარი და ჯეიმსი, უფროსი და დელორისი და უმცროსი და როსალინი.

მაიკლ ჯორდანი 5 წლის იყო, როდესაც ოჯახი გადაცხოვრდა ჩრდილოეთ კაროლინის შტატში, ქალაქ უილმინგტონში. მაღალ კლასებში მაიკლი დადიოდა ემსლი ლეინის სკოლაში, სადაც მეტნაკლებად თანაბარი წარმატებით თამაშობდა კალათბურთს, ბეისბოლს და ამერიკულ ფეხბურთს. იგი სიმაღლით მხოლოდ 1.80 მეტრი იყო და თავდაპირველად საკალათბურთო გუნდში მოხვედრა გაუჭირდა, მაგრამ მეორე წელს 10 სანტიმეტრით აიყარა ტანი, ბევრს ვარჯიშობდა და შეძლო გუნდში თავს დამკვიდრება. ბოლო ორ სეზონში ჯორდანი უკვე საკალათბურთო გუნდის ლიდერი გახლდათ. უკანასკნელ სეზონში, 18 წლის ასაკში იგი თამაშში საშუალოდ 26 ქულას, 11 მოხსნას და 10 პასს აგროვებდა. იგი მოხვდა იმპროვიზირებულ სასკოლო ყველა ვარსკვლავის მატში (McDonald's All-American Boys Game), სადაც 30 ქულა მოაგროვა და თავი წარადგინა, როგორც პერსპექტიულმა კალათბურთელმა. სკოლაში ჯორდანი ატარებდა 23-ნომტიან მაისურს, რაც მთელი საკალთბურთო კარიერის განმავლობაში გაჰყვა. სკოლის დამთავრებისას იგი სიმაღლით 1.92 მეტრი იყო, დიდი პერსპექტივას ამჟღავნებდა და ძლიერი უნივერსიტეტების სელექციონერების ყურადღება მიიპყრო. მას სრულ სტიპენდიას სთავაზობდნენ დიუკის, ჩრდილოეთ კაროლინის, სირაკუზის, მერილენდის, ვირჯინიის და კლემსონის უნივერსიტეტები.

 სტუდენტური წლები 
სკოლის დასრულების შემდეგ მაიკლ ჯორდანმა თამაში გააგრძელა ჩრდილოეთ კაროლინის უნივერსიტეტში, სადაც პარალელურად გეოგრაფიის ფაკულტეტზე მეტეოროლოგიას სწავლობდა. ამ უნივერსიტეტს გამორჩეული საკალათბურთო პროგრამა ჰქონდა და სტუდენტურ ჩემპიონატში მუდამ ანგარიშგასაწევ ძალას წარმოადგენდა. ხელსაყრელ გარემოში, განთქმულ მწვრთნელ დინ სმიტის ხელში მაიკლ ჯორდანმა პირველივე წელს შეძლო თავის წარმოჩენა. იგი არ იყო გუნდის მთავარი ვარსკვლავი, თამაშში საშუალოდ აგროვებდა 13.4 ქულას და ამ მხრივ მასზე წინ იყვნენ ასაკით უფროსი მოთამაშეები, NBA-ს მომავალი ვარსკვლავები ჯეიმს უორთი და სემ პერკინსი. თუმცა მაიკლ ჯორდანმა ყველას დაამახსოვრა თავი. ჩრდილოეთ კაროლინა სტუდენტური ლიგის ფინალში გავიდა, იქ პატრიკ იუინგის ჯორჯთაუნი 63:62 დაამარცხა, ხოლო 19 წლის ჯორდანმა ბოლო წამებზე გადამწყვეტი ბურთი ჩააგდო. მრავალი წლის შემდეგ მაიკლ ჯორდანი იტყვის, რომ ამ სროლამ მისი მომავალი საბოლოოდ შეატრიალა კალათბურთისკენ. უნივერსიტეტში თავის მეორე და მესამე წლებში ჯორდანი გუნდის გამოკვეთილი ლიდერი იყო და ორივეჯერ მოხვდა სეზონის სიმბოლურ ხუთეულში. მესამე წელს ლიგის საუკეთესო მოთამაშედაც დაასახელეს. მან უკვე მიაღწია საბოლოო სიმაღლეს (1.98 მ) და სათამაშო ამპლუით გამოკვეთილად ჩამოყალიბდა მსროლელად (კალათბურთში ამ პოზიციის მოთამაშეს ასევე უწოდებენ შემტევ მცველს ან ორ ნომერს). ჯორდანმა აღარ დაარსულა უნივერსიტეტი და 21 წლისა დადგა დრაფტზე, სადაც NBA-ს გუნდები წინასწარ განსაზღვრული რიგითობით ირჩევენ პროფესიული კალათბურთისთვის მზად მყოფ ახალგაზრდებს. ჯორდანი 1986 წელს დაუბრუნდა სწავლას და აიღო გეოგრაფიის ბაკალავრის დიპლომი.

 პირველი ოლიმპიური ოქრო 
1984 წლის ზაფხულზე მაიკლ ჯორდანს უხმეს ქვეყნის ოლიმპიურ ნაკრებში. ოლიმპიადა ამერიკის შეერთებულ შტატებში, ლოს ანჯელესში გაიმართა. საკალათბურთო ნაკრებმა, რომელშიც თამაშობდა NBA-ს არაერთი მომავალი ვარსკვლავი (კრის მალინი, პატრიკ იუინგი, ელვინ რობერტსონი, სემ პერკინსი, ვეიმენ ტისდეილი) დამაჯერებლად მოიგო ოქროს მედალი, ჯორდანი კი, რომელიც გუნდში ყველაზე მეტ 17.1 ქულას აგროვებდა, დასახელდა საკალათბურთო ტურნირის საუკეთესო მოთამაშედ.

 პროფესიური კარიერა 

 ჩიკაგო ბულზი (1984-1993, 1995-1998 წლები) 

 ჯორდანი 1984 წლის დრაფტზე 
NBA-ს 1984 წლის დრაფტის გარშემო გაცხოველებული საუბარი ათწლეულების შემდეგაც გრძელდება. როგორღაც მოხდა და ასეთ უდიდეს ტალანტს გვერდით ჩაუარა ორმა გუნდმა: პირველი არჩევანის უფლების მქონე ჰიუსტონ როკეტსმა ჰაკიმ ოლაჯუონი აირჩია, ხოლო პორტლენდ თრეილ ბლეიზერსმა მეორე არჩევანის უფლება სემ ბოუიზე დახარჯა. ჰიუსტონს ჯორდანის იგნორირების გამოკვეთლი მიზეზი ჰქონდა. ოლაჯუონმა სტუდენტური წლები სწორედ ჰიუსტონის უნივერსიტეტში გაატარა, ამ ქალაქში ის უსაზღვრო პოპულარობით სარგებლობდა და როკეტსშიც ძალზე წარმატებული კარიერა გამოუვიდა. რაც შეეხება პორტლენდის არჩევანს, ESPN-მა უწოდა ჩრდილოეთ ამერიკის პროფესიულ სპორტებში ყველა დროის ყველაზე უარესი სადრაფტო არჩევანი. პორტლენდსაც ჰქონდა გამამართლებელი მიზეზი - მას უკვე ჰყავდა ჯორდანის ამპლუის ნიჭიერი ახალგაზრდა კლაიდ დრექსლერი, რომელიც წინა წლის დრაფტზე აიყვანა, ამ გუნდს ძლიერი მეფარე უფრო სჭირდებოდა და ამიტომ გააკეთა არჩევანი ცენტრფორვარდ სემ ბოუიზე. საბოლოოდ მაიკლ ჯორდანი შეხვდა მესამე არჩევანის მქონე ჩიკაგო ბულზს.

 სადებიუტო სეზონი (1984-85 წლები) 
მაიკლ ჯორდანმა უმოკლეს დროში წარმოაჩინა თავი, როგორც  ვარსკვლავმა. მან უკვე მესამე თამაშში შეძლო 30-ქულიანი ზღვრის გადალახვა, ხოლო 40-ქულიან ნიშნულს მეცხრე თამაშში უწია. იგი გახდა გულშემატკივრების ფავორიტი მეტოქე გუნდების ქალაქებშიც კი. ნიუ იორკ ტაიმსმა მას უწოდა "ბულზის ახალბედა ფენომენი", სპორტს ილუსტრეიტიდმა გამოაქვეყნა სტატია სათაურით - "ვარსკვლავი იშვა". ყველა ვარსკვლავის მატჩისთვის ჯორდანი აირჩიეს აღმოსავლეთის გუნდის სასტარტო ხუთეულში. ახალბედა მოთამაშის ამგვარმა პოპულარობამ NBA-ს არაერთი გამოცდილი ვარსკვლავი გააღიზიანა. არ დამალულა, რომ ისინი ჯორდანის გარიყვას ცდილობდნენ ვარსკვლავთა მატჩის დროს. აღმოსავლელთა გამთამაშებელი აიზია ტომასი შეტევებში ჯორდანს პასს არ აძლევდა, ხოლო დასავლელი ოპონენტები მეჯიქ ჯონსონი და ჯორჯ გერვინი განსაკუთრებული მონდომებით თამაშობდნენ მის წინააღმდეგ. შედეგად ჯორდანმა მხოლოდ 7 ქულა მოაგროვა, რაც უარესი შედეგია მის 13 ვარსკვლავურ მატჩში. პირველი სეზონი ამის მიუხედავად ძალზე წარმატებული გამოვიდა. ჯორდანი საშუალოდ აგროვებდა 28.1 ქულას და ბომბარდირთა დავაში ჩამორჩა მხოლოდ ბერნარდ კინგსა და ლარი ბერდს. ჩიკაგომ რეგულარულ ჩემპიონატი 38-44 უარყოფითი ბალანსით დაასრულა, მაგრამ ბოლო ოთხ სეზონში პირველად გავიდა პლეი ოფში, სადაც 1-3 დამარცხდა მილუოკი ბაქსთან.

 "დღეს ჩვენ მაიკლ ჯორდანის სახით ღმერთი გვეთამაშებოდა!" 
1985-86 წლების სეზონის წინ სპონსორ ნაიკის მიერ მოწყობილ საჩვენებელ მატჩში, იტალიის ქალაქ ტრიესტში ჯორდანმა ისეთი ძალით ჩატენა ბურთი, რომ ფარი ჩამოამსხვრია. იმ თამაშში გამოყენებული ბოტასები 2020 წელს აუქციონზე 615 000 დოლარად გაიყიდა. ჯორდანი მზად იყო NBA-ში თავისი მეორე სეზონისთვის, მაგრამ მესამე შეხვედრაში ფეხი მოიტეხა, 64 თამაში გამოტოვა და რეგულარული სეზონის ბოლოსღა დაბრუნდა. ჩიკაგომ 82 მატჩიდან მხოლოდ 30 მოიგო, მაგრამ პლეი ოფში გასვლა მაინც შეძლო და იქ დაუპირისპირდა აღმოსავლეთში პირველ ნომრად განთესილ, ანუ კონფერენციაში საუკეთესო გუნდ ბოსტონ სელტიქსს. ჩიკაგომ სერიის სამივე შეხვედრა დათმო და საჩემპიონო ბრძოლას კვლავ პირველი რაუნდიდან გამოეთიშა. NBA-ს ისტორიაში შევიდა მეორე თამაში, რომელშიც ჯორდანმა 63 ქულა მოაგროვა და ეს შედეგი დღემდე რჩება საპლეიოფო მატჩებში რეკორდად. ბოსტონის ლიდერმა ლარი ბერდმა თამაშის შემდეგ ჟურნალისტებთან საუბარში თქვა - "დღეს ჩვენ მაიკლ ჯორდანის სახით ღმერთი გვეთამაშებოდა!"მინი|250პქ|მაიკლ ჯორდანი (ცენტრში), 1987 წლის სეზონი

 პირველი ბომბარდირობა 
1986-87 წლების სეზონი სტატისტიკურად პროდუქტიული გამოვიდა მაიკლ ჯორდანისთვის. თანაგუნდელებისგან მიზერული მხარდაჭერის გამო შეტევაში ზედმეტად იტვირთებოდა და ეს მის შედეგიანობაზე აისახა. ჯორდანმა რეგულარული სეზონის 82 თამაშში ჯამში 3041 ქულა მოაგროვა და გახდა NBA-ს ისტორიაში მეორე მოთამაშე, ვინც 3000-ქულიან ნიშნულს უწია 60-იანი წლების ლეგენდარული ცენტრის უილტ ჩემბერლენის შემდეგ. მისი საშუალო მაჩვენებელი, 37.1 ქულა ასევე გამორჩეული შედეგია. ჯორდანამდე ასეთი ოდენობით ქულებს მხოლოდ ჩემბერლენი აგროვებდა, ჯორდანის შემდეგ კი ვერავინ. ბომბარდირთა დავაში ჯორდანმა შორს ჩამოიტოვა ყველა კონკურენტი (უახლოვესი მდევარი დომინიკ უილკინსი საშუალოდ 29.0 ქულას აგროვებდა) და პირველად მოიპოვა სეზონის მთავარი მექულს ტიტული. მაიკლ ჯორდანი ასევე პროდუქტიული იყო დაცვაშიც. იგი გახდა NBA-ს ისტორიაში პირველი, ვინც სეზონში ერთდროულად მოაგროვა 200 ჩაჭრაზე და 100 დაფარებაზე მეტი. გამორჩეული სტატისტიკის მიუხედავად სეზონის ყველაზე ღირებული მოთამაშის გამოკითვაში ჯორდანი ჩამორჩა მეჯიქ ჯონსონს დაბალი გუნდური მაჩვენებლის გამო.  ჩიკაგო ბულზმა სეზონი უარყოფითი ბალანსით 40-42 დაასრულა, პლეი ოფში კვლავ ბოსტონ სელტიქსს შეხვდა და ისევ 0-3 დამარცხდა მიუხედავად იმისა, რომ ჯორდანმა ამ სამ თამაშში მოაგროვა 35, 42 და 30 ქულა.

 ოფიციალურად საუკეთესო 
მინი|250პქ|მაიკლ ჯორდანი 1987–88 წლების სეზონში
1987-88 წლების სეზონში ჯორდანმა კიდევ უფრო მეტი პირადი ტიტული მოიგო. საშუალოდ მატჩში მოგროვილი 35.0 ქულით მეორედ გახდა სეზონის ბომბარდირი. დააფიქსირა კარიერის საუკეთესო მაჩვენებლები ჩაჭრებსა (საშუალოდ 3.2) და დაფარებებში (საშუალოდ 1.6) და მოიგო საუკეთესო დამცველის გამოკითხვა. ასევე პირველად გახდა სეზონის ყველაზე ღირებული მოთამაშე. ამგვარად იგი ლიგაში საუკეთესო იყო როგორც შეტევაში, ასევე დაცვაში. პროგრესირებდა ჩიკაგო ბულზიც, რომელმაც სეზონის წინ დრაფტზე აიყვანა ორი პერსპექტიული მოთამაშე - მსუბუქი ფორვარდი სკოტი პიპენი და მძიმე ფორვარდი ჰორას გრანტი. ხარებმა რეგულარული ჩემპიონატი 50-32 შედეგით დაასრულეს და პლეი ოფის პირველ წრეში კლივლენდ კავალიერზის 3-2 ძლევის შემდეგ ათწლეულში პირველად დაძლიეს პირველი რაუნდი. მეორე ეტაპი ჩიკაგომ 1-4 დათმო დეტროიტ პისტონზთან. 

 ცუდი ბიჭების წინააღმდეგ 
1988-89 სეზონი გადატვირთული გამოვიდა მაიკლ ჯორდანისთვის. ჩიკაგოს მწვრთნელმა დაგ კოლინზმა მას პოზიცია შეუცვალა - ამპლუით მსროლელს გამთამაშებლობა დაავალა და ამით კიდევ უფრო დაუმძიმა ლიდერის ტვირთი. ჯორდანმა სეზონი საშუალოდ 32.5 ქულით დაასრულა და ზედიზედ მესამედ მოიგო ბომბარდირის ტიტული. იგი აგრეთვე აგროვებდა საშუალოდ 8.0 მოხსნას და 8.0 პასს, რაც რეკორდებია მის კარიერაში. მან 15-ჯერ შეასრულა სამმაგი დუბლი ამ სეზონში, მაშინ როდესაც კარიერაში ჯამში 28 მოუგროვდა. ჩიკაგომ პლეი ოფში ორი ეტაპის გადალახვა შეძლო და აღმოსავლეთ კონფერენციის ფინალში გავიდა, სადაც კვლავ დეტროიტთან დამარცხდა ანგარიშით 2-4. ამ სერიაში თავი იჩინა მოვლენამ, რომელიც პოპულარულ კულტურაში დამკვიდრდა სახელით - "ჯორდანის წესები". დეტროიტი ცნობილი იყო დაცვაში ზეაგრესიული თამაშით, რის გამოც დეტროიტელებს "ცუდ ბიჭებს" ეძახდნენ. მათი აგრესია განსაკუთრებთ ვლინდებოდა ჯორდანის წინააღმდეგ - როდესაც იგი ბურთს იღებდა, მინიმუმ ორი და ხშირად სამი მეტოქე მეურვეობდა. მათ დავალებული ჰქონდათ, ნებისმიერ ფასად შეეჩერებნათ ჯორდანი და ეს სტრატეგია ზოგჯერ ზღვარგადასულ უხეშობაში გადადიოდა.

 იდეალურ მწვრთნელთან, იდეალურ მეწყვილესთან 
1989-90 წლების სეზონი გარდამტეხი გამოდგა ჩიკაგო ბულზისთვის. გუნდში მთავარ მწვრთნელად დაინიშნა ფილ ჯეკსონი, რომელმაც ბევრი რამ ძირეულად შეცვალა და მის ხელში ჯორდანის ნიჭი სრულად გამოვლინდა. ფილ ჯეკსონმა ჯორდანი მსროლელის პოზიციაზე დააბრუნა, გამთამაშებლის ფუნქცია კი დააკისრა უნივერსალ მსუბუქ ფორვარდ სკოტი პიპენს. ინოვაციამ გაამართლა, პიპენი კარგი ორგანიზატორი გამოდგა და ჯორდანს შეტევაში წნეხი შეუმცირდა. მან და პიპენმა იდეალური წყვილი შექმნეს, ხშირად ცვლიდნენ როლებს და დაცვაში ეფექტური თამაშის წყალობით შეტევაში სწრაფ გარღვევებით შლიდნენ მეტოქის დაცვას. ჩიკაგომ რეგულარულ ჩემპიონატში 55 თამაში მოიგო და კლუბის რეკორდი დაამყარა. პლეი ოფში დაამარცხა მილუოკი და ფილადელფია და აღმოსავლეთის ფინალში კვლავ დეტროიტს დაუპირისპირდა. სერია კვლავ "ცუდმა ბიჭებმა" მოიგეს, ზედიზედ მესამედ, მაგრამ ამჯერად თამაშების მაქსიმალური რაოდენობა დასჭირდათ - 4-3.

 პირველი „Three-peat“ (1991-1993) 

 1990-1991 წლის სეზონი 
1990-1991 წლის სეზონში ჯორდანმა მოიპოვა მისი მეორე ლიგის ყველაზე ღირებული მოთამაშის ჯილდო საშუალოდ 31.5 (ppg) ჩაგდებული ქულის, 53.9%-ით სროლის, საშუალოდ 6.0 მოხსნის და 5.5 შედეგიანი გადაცემის შემდეგ.მაილკ ჯორდანის სტატისტიკა ჩიკაგო ბულზი გახდა ცენტრალური დივიზიონის გამარჯვებული 16 წლის შემდეგ, რეგულარულ სეზონში 61 გამარჯვებით.ჩიკაგო ბულზის სტატისტიკა ჩიკაგო ბულზი ფლეიოფში შეხვდა ნიუ-იორკ ნიქსს და ფილადელფია სიქსერსის, ორივე გუნდი დაამარცხა და მეოთხედ ზედიზედ გავიდა აღმოსავლეთ კონფერენციის ფინალში, სადაც წინა 3 წლის მსგავსად შეხვდა დეტროიტ პისტონსი,Chicago Bulls 1990-91 Game Log and ScoresBASKETBALL; Bulls Brush Aside Pistons for Eastern Title By Clifton Brown თუმცა ამ ჯერზე ბულზმა 4 თამაშში დაამარცხა დეტროიტ პისტონსი და გავიდა NBA-ს ფინალში სადაც შეხვდა ლოს-ანჯელეს ლეიკერსი, რომელსაც ლიდერობდა ორი შესანიშნავი მოთამაშე, მეჯიკ ჯონსონი და ჯეიმზ ვორზი. ბულზმა ოთხ თამაშში მოუგო ლეიკერსს და დაამყარა რეკორდი 15-2-ზე თამაშების შეფარდებით ფლეიოფში. ფინალის ყველაზე დასამახსოვრებელი მომენტი იყო მეორე თამაშში, როდესაც ჯორდანმა ჩატენვის მცდელობის დროს აირიდა სამ პერკინსის ბლოკი და ბურთი ჰაერში ყოფნის დროს მარჯვენა ხელიდან მარცხენაში გადაიტანა, ისროლა და ჩააგდო.Great Shot! Jordan's Best Amazingly Goes One Better - By Michael Wilbon, Friday, June 7, 1991; Page D01
ჯორდანმა ამ სეზონში მოიპოვა მისი პირველი NBA-ს ფინალის MVP,NBA-ს ფინალის MVP-ების გამარჯვებულები ჯილდოს გადაცემის მომენტში კი, მაიკლ ჯორდანი ატირდა.ESPN.com - Michael Jordan transcends hoops, By Larry Schwartz

 1991-1992 წლის სეზონი 
ჯორდანმა და ბულზმა 1991-1992 წლის სეზონიც დომინაციით გააგრძელეს. სეზონი 67-15-ზე დაამთავრეს და გააუმჯობესეს წინა სეზონის შედეგი. ჯორდანმა მოიპოვა მისი მეორე NBA-ს ყველაზე ღირებული მოთამაშის ჯილდო. სეზონში საშუალოდ აგდებდა 30.1 (ppg) ქულას, საშუალოდ აკეთებდა 6.4 მოხსნას და 6.1% შედეგიან გადაცემას, მოედნიდან ისროდა 52% სიზუსტით. ფლეოფში გასულმა ბულზმა სამ თამაშში მაიამი ჰიტი დაამარცხა. რთული გამოდგა ნიუ-იორკ ნიქსის დამარცხება, რომელსაც 7 თამაშში მოუგო და აღმოსავლეთ კონფერენციის ფინალში კლივლენდ კავალიერსს დაუპირისპირდა, რომელსაც ექვს თამაშში მოუგო და ფინალში კლაიდ დრექსლერის პორტლენდ ტრეილ ბლეიზერსს შეხვდა. მედია, ცდილობდა რა მეჯიკ ჯონსონის და ლარი ბირდის პაექრობის მსგავსი დაპირისპირების შექმნას, ფინალური სერიის წინ ციებ-ცხელების პერიოდში ხაზგასმით აღნიშნავდა მსგავსებას Air Jordan-სა და კლაიდ the Glide დრექსლერს შორის. ჯორდანმა პირველ მატჩში, პირველ ნახევარში 35 ქულა ჩააგდო, რითიც რეკორდული მაჩვენებელი დააფიქსირა. ასევე, თამაშში ჩააგდო რეკურდული 6 სამქულიანი. მეექვსე 3-ქულიანის ჩაგდების შემდეგ ჯორდანი თავისი ნახევრისკენ გაემართა, მხრები აიჩეჩა და, მატჩის კომენტატორს, მარვ ალბერტს თუ დავესესხებით, აუდიტორიას გახედა ისე, თითქოს ამბობდა: „მეც არ მჯერა, რომ ეს გავაკეთე“.A Stroll Down Memory Lane, By Rob Reheuser, NBA encyclopedia

ბულზმა მოიგო პირველი თამაში 122-89 და პორტლენდ ტრეილ ბლეიზერსი ექვს თამაშში დაამარცხა. ჯორდანმა ზედიზედ მეორედ მოიპოვა NBA-ს ფინალის ყველაზე ღირებული მოთამაშის ჯილდო (MVP)NBA-ს ფინალის ყველაზე ღირებული მოთამაშის ჯილდოს გამარჯვებულები და სერიაში დაასრულა საშუალოდ 35.8 ჩაგდებული ქულით (ppg), საშუალოდ 4.8 მოხსნით და 6.5 გაკეთებული შედეგიანი გადაცემით. ხოლო მოედნიდან 53%-ით ისროდა.

 1992-1993 წლის სეზონი 
მიუხედავად იმისა, რომ ჯორდანი 1992-93 წლების სეზონში 32.6 (ppg) ქულას აგდებდა საშუალოდ, საშუალოდ ჰქონდა 6.7 მოხსნა და აკეთებდა 5.5 შედეგიანი გადაცემას და მეორე ადგილზე გავიდა საუკეთესო წლის მცველის გამოკითხვაში, NBA-ს ყველაზე ღირებული მოთამაშის ჯილდო მისმა მეგობარმა ჩარლზ ბარკლიმ მოიგო ფინიქს სანსიდან, რომელიც ბულზს სეზონის ფინალში შეხვდა. მეექვსე, ფინალურ თამაშში, მატჩის დამთავრებამდე 14 წამი იყო დარჩენილი და ბულზი 2 ქულით აგებდა თამაშს (96-98). მეოთხე მეოთხედში ბულზს 9 ქულა ჰქონდა ჩაგდებული და ყველა ქულა მაიკლ ჯორდანის მიერ. ბურთი ჯორდანმა შეიყვანა თამაშში და 3 წამით ადრე ჯონ პაქსონმა სამ ქულაინი ჩააგდო და ანგარიში 99-98 გახდა ჩიკაგო ბულზის სასარგებლოდ. ბოლო წამზე ფინიქს სანსიდან კევინ ჯონსონის 2 ქულიანი სროლა ჰორას გრანტმა დაბლოკა და ჯორდანი და ჩიკაგო ბულზი ზედიზედ მესამედ გახდა NBA-ის ჩემპიონი. ჯორდანი ფინალურ ექვს-თამაშიან სერიაში საშუალოდ 41.0 (ppg) ქულას აგდებდა და პირველი მოთამაშე გახდა NBA-ს ისტორიაში, რომელმაც ზედიზედ სამჯერ მოიპოვა NBA ფინალის ყველაზე ღირებული მოთამაშის ჯილდო (Final MVP).NBA Finals MVP Award Winners სერიის ყველა თამაშში მან დააგროვა 30 ქულაზე მეტი, მათ შორის 40-ზე მეტი ქულა ზედიზედ 4 შეხვედრაში, მეოთხე თამაშში კი, 55 ქულა ჩააგდო. ფინალურ სერიაში მე-3 გამარჯვებით მან დააგვირგვინა 7-წლიანი პერიოდი, რომლის განმავლობაში მან 7-ჯერ მოიპოვა საუკეთესო მექულის ტიტული და 3-ჯერ ჩემპიონის ტიტული, თუმცა უკვე ჩანდა, რომ ჯორდანს მობეზრდა პოპულარობასთან დაკავშირებული დისკომფორტი და საკალათბურთო ცხოვრების მიღმა აურზაური.

 აზარტული თამაშები 
1993 წლის ფლეიოფის დროს, ჯორდანი ატლანტიკ-სიტიში, ნიუ-ჯერსის შტატში, ნიუ-იორკ ნიქსთან თამაშამდე, ნახეს აზარტული თამაშებისას.Sports of The Times; Jordan's Atlantic City Caper ამ თემაზე ჯორდანმა აღიარა, რომ მას მოუწია 57 000 დოლარის გადახდა.JORDAN'S GAMBLING UNDERGOES INTENSE SCRUTINY AGAIN მწერალი რიჩარდ ესკინასი 1993 წელს გამოცემულ წიგნში წერს, რომ მან ჯორდანის გოლფის თამაშში 2 250 000 დოლარი მოუგო.Jordan Hit on Gambling : Golf bets: San Diego man says the Bulls’ star played him for four years, once owed him $1.252 million. მიუხედავად გავრცელებული ჭორებისა,No evidence Jordan banished from NBA for a year in early '90s for gambling ნაციონალური საკალათბურთო ასოციაციის (NBA) კომისარმა დეივიდ შტერნმა 1995 და 2006 წელს განმარტა, რომ ჯორდანის NBA-დან წასვლის მიზეზი აზარტული თამაშები არ ყოფილა.Sports of The Times; Who Thinks Jordan Can't Win It All? - By George Vecsey, March 19, 1995ESPN.ge - Not so Stern after all - By Bill Simmons 2005 წელს ჯორდანმა გადაცემა 60 წუთში ჟურნალისტ ედ ბრედლისთან აზარტულ თამაშებთან დაკავშირებით განმარტა, რომ მან რამდენჯერმე მიიღო დაუფიქრებელი გადაწყვეტილება.

 საკალათბურთო კარიერის დასრულება და ბეისბოლი 
მინი|250პქ|ჯორდანი Scottsdale Scorpions-ის ვარჯიშზე, 1994 წელი
1993 წლის 6 ოქტომბერს ჯორდანმა საგანგებოდ მოწვეულ პრესკონფერენციაზე კარიერის დასრულება გამოაცხადა, მიზეზად კი, თამაშის სურვილის დაკარგვა დაასახელა. მოგვიანებით განმარტა, რომ ამ გადაწყვეტილებაზე მნიშვნელოვნად იმოქმედა მამამისის გარდაცვალებამ,A Humbled Jordan Learns New Truths რომელიც 1993 წლის 23 ივლისს, ქალაქ ლუმბერტონში (ჩრდილოეთი კაროლინა) ორმა თინეიჯერმა, დანიელ გრინმა და ლარი მარტინმა მოკლეს, მანქანის წართმევის დროს.Two Men Are Charged With Murder Of Jordan, By Michael Janofsky, Aug. 16, 1993`I BELIEVE WE KILLED JORDAN'S DAD'- By Andrew Martin, Tribune Staff Writer, January 4,1996 მისი გვამი კი, სამხრეთ კაროლინაში ჭაობში იპოვეს 3 აგვისტოს. თავდამსხმელებს პოლიციამ ჯორდანის მამის, ჯეიმზ ჯორდანის ტელეფონში შემავალი და გამავალი ზარების მიხედვით მიაგნეს, რომელიც თავდამსხმელებმა თვითონ გააკეთეს.THE NATION; So Many Criminals Trip Themselves Up ორივე თავდამსხმელი დაიჭირეს და სასამართლომ მათ სამუდამო პატიმრობა შეუფარდა. 
ჯორდანი, 1998 წელს გამოშვებულ ავტობიოგრაფიული წიგნ „For the Love of the Game-ში“ წერს, რომ იგი 1992 წლის ზაფხულამდე ფიქრობდა კარიერის დასრულებაზე.Michael Jordan - For the Love of the Game: My Story (1998), ISBN 9780609602065, ISBN 978-0609602065 ჯორდანის გადაწყვეტილებამ შოკური რეაქცია გამოიწვია მთელ NBA-ში და ეს სიახლე, მსოფლიოს ყველა კუთხეში, გაზეთების მთავარ გევრდებზე მოხვდა.Thomsen, Ian; Rodgers, Ted (October 18, 1993). "Europe loses a role model; Even in countries where basketball is a minor pursuit, Jordan's profile looms large – includes related article on Jordan's stature in Japan". The Sporting News. 216 (16): 35. ISSN 0038-805X 
მალევე, მისმა გადაწყვეტილებამ კიდევ უფრო გააკვირვა მსოფლიო, როდესაც 1994 წლის 7 თებერვალს ხელი მოაწერა კონტრაქტს ამერიკის ბეისბოლის ქვედა ლიგაში (Minor League Baseball) მოასპარეზე ჩიკაგო უაიტ სოქსთან (Chicago White Sox).The Sporting News Official NBA Register 1994–95, p. 334. მაიკლმა განაცხადა, რომ ეს გადაწყვეტილება მიიღო გარდაცვლილი მამის ოცნების ასრულების გამო, რომელსაც ყოველთვის სურდა მაიკლს ეთამაშა ამერიკის ბეისბოლის მთავარ ლიგაში.Michael Jordan: A Tribute, Sports Illustrated. Retrieved May 9, 2017. ჩიკაგო უაიტ სოქსის მფლობელი ჯერი რეინსდორფი (Jerry Reinsdorf), ასევე იყო ჩიკაგო ბულზის მფლობელი და მიუხედავად იმისა, რომ ჯორდანმა კარიერა NBA-ში დაასრულა, ჩიკაგო ბულზის ხელფასი მიანც შეუნარჩუნა ბეისბოლში ასპარეზობის განმავლობაში.BASKETBALL; Jordan Keeping the Basketball World in Suspense, By Harvey Araton, March 10, 1995 1994 წელს ჯორდანი, ასევე გამოჩნდა სქოტსდეილ სკორპიონზსთან ერთად Arizona Fall League-ში.Michael Jordan Chronology

 „დავბრუნდი“ - დაბრუნება NBA-ში (1995) 
ჯორდანის გარეშე ჩიკაგო ბულზმა 1993-94 წლის სეზონი 55 მოგებით და 27 წაგებით (55-27) დაასრულაჩიკაგო ბულზის სტატისტიკა 1966-დღემდე და ფლეიოფის მეორე რაუნდში ნიუ-იორკ ნიქსთან დამარცხდა. 1994-95 წლის სეზონზე ბულზი ფლეიოფში თამაშისთვის იბრძოდა, მაგრამ გუნდს 31-31 ჰქონდა მოგება-წაგების მაჩვენებელი,Vault - WHAT GOES UP ... MUST COME DOWN, OR SO IT SEEMS რა დროსაც ჯორდანმა გადაწყვიტა ბულზში დაბრუნება.როლანდ ლაზენბი - Michael Jordan: The Life, 513–515 გვ. ISBN 031619476X, ISBN 978-0316194761
1995 წლის მარტში ჯორდანმა გადაწყვიტა ბეისბოლის ქვედა ლიგა დაეტოვებინა.როლანდ ლაზენბი - Michael Jordan: The Life, 511–512 გვ. ISBN 031619476X, ISBN 978-0316194761 1995 წლის 18 მარტს ჯორდანმა NBA-ში დაბრუნება ორ სიტყვიანი პრეს-რელიზით დააანონსა „I'm Back“ (დავბრუნდი).Legends profile: Michael Jordan მეორე დღეს კი, იგი ბულზსთან ერთად გამოჩნდა მოედანზე ინდიანა პეისერსის წინააღმდეგ ქალაქ ინდიანაპოლისში და თამაშში 19 ქულა დააგროვა."Michael Jordan returns to Bulls in overtime loss to Indiana Pacers – Chicago Bulls". Jet. Johnson Publishing Company. 87 (21): 51–53. April 3, 1995. ISSN 0021-5996. თამაშს ყველაზე მაღალი რეიტინგი ჰქონდა ნილსენის სატელევიზიო რეიტინგით, 1975 წლიდან NBA-ს რეგულარული სეზონის თამაშების შემდეგ. მიუხედავად იმისა, რომ ბულზმა 23 ნომრიანი მაისური ჯორდანის პაივისცემის ნიშნად, მისი NBA-დან წასვლის შემდეგ, ხმარებიან ამოიღო, ჯორდანს მიანც შეეძლო მოედანზე მისი 23 ნომრიანი მაისურით გამოსვლა, მაგრამ მან ნომრად 45 აირჩია, რომელსაც ბეისბოლის თამაშის დროს ატარებდა.
მიუხედავად იმისა, რომ ჯორდანს წელიწად-ნახევარი NBA-ში ნათამაშები არ ჰქონდა, 1995 წლის 25 მარტს, დაბრუნებიდან მეოთხე თამაშში, ატლანტა ჰოუქსს ბოლო წამზე თამაშის მომგები ბურთი (Buzzer-Beater) ჩაუგდო და ბულზს 99-98 მოაგებინა. სამი დღის შემდეგ, მომდევნო თამაშში კი, მედისონ-სკვერ-გარდენზე ნიუ-იორკ ნიქსთან თამაშში 55 ქულა დააგროვა.Michael Jordan bio, National Basketball Association. Retrieved May 9, 2017. ჯორდანის დაბრუნებიდან ბულზმა 13 თამაში მოიგო და წააგო, ხოლო რეგულარულ სეზონში 47 მოგებით და 35 წაგებით ფლეიოფში გავიდა და აღმოსავლეთ კონფერენციის ნახევარ ფინალში ორლანდო მეჯიკს შეხვდა. პირველი თამაშის დასრულებამდე 11 წამით ადრე, ორლანდო მეჯიკის მცველმა ნიკ ანდერსონიმა ჯოდანს უკნიდან მოპარა ბურთი და გადააწოდა ჰორას გრანტს (Horace Grant), რომელმაც ორლანდო მეჯიკს გამარჯვების ქულა მოუტანა. მოგვიანებით ნიკ ანდერსონიმა დამცინავი კომენტარები გააკეთა: „ის არ ჰგავდა ძველ მაიკლ ჯორდანს“ („didn't look like the old Michael Jordan“)Memories of MJ's first two acts და „ნომერი 45 ისე არ აფეთქდა, როგორც 23 ნომერს სჩვეოდა“ („No. 45 doesn't explode like No. 23 used to.“).Flashback: 20 years ago today, Anderson forces MJ back to No. 23
ჯორდანმა ერთგვარი პასუხი გასცა შემდეგ თამაშში, სადაც 38 ქულა ჩააგდო და ჩიკაგომ თამაში მოიგო. თამაშამდე კი, ჯორდანმა გადაწყვიტა 45 ნომრიანი მაისურის ნაცვლად მოედანზე, ძველი, 23 ნომერი დაებრუნებინა, რისთვისაც ჩიკაგო ბულზს ხმარებიდან ამოღებული 23 ნომრის დაბრუნებისთვის, ჯარიმის სახით 25 000 დოლარის გადახდა მოუწია NBA-სთვის. ჯორდანი კი, დამატებით 5 000 დოლარით დაჯარიმდა თეთრი სპორტული ფეხსაცმლით თამაშისთვის, იმ დროს როცა ჩიკაგო ბულზის დანარჩენ ყველა მოთამაშეს შავი სპორტული ფეხსაცმელი ეცვა.NBA Fines Jordan for Shoes, Bulls for No. 23 ჯორდანი საშუალოდ 31 ქულას აგროვრბდა 6 თამაშიან დაპირისპირებაში, სადაც გამარჯვება ორლანდო მეჯიქმა მოიპოვა.

 მეორე „Three-peat“ (1995-1998) 

 1995-1996 წლის სეზონი 
1995-96 წლის სეზონისთვის ჯორდანი მოტივირებული იყო და აქტიურად ვარჯიშობდა.Kerr, Steve. The greatest team in history – day four: Chicago Bulls, BBC. Retrieved March 16, 2007. ჩიკაგო ბულზმა კი, მოხსნების სპეციალისტი დენის როდმანი დაიმატა. ბულზმა რეგულარული სეზონი NBA-ს რეკორდით - 72 მოგებითა და მხოლოდ 10 წაგებით დაასრულა. ამ რეკორდმა 20 წელი გაძლო, სანამ გოლდენ-სტეიტ უორიორსმა 2015-16 წლების სეზონში არ გააუმჯობესა (73-9). ჯორდანი მერვედ გახდა ლიგის ლიდერი საშუალოდ მოგროვებულ ქულებში 30.4 და NBA All-Star მატჩის MVP-ს ჯილდოც მოიპოვა.

ფლეი ოფში ბულზმა მხოლოდ სამი თამაში წააგო ოთხ სერიაში - მაიამი ჰიტი 3-0, ნიუ-იორკ ნიქსი 4-1, ორლანდო მეჯიკი 4-0 და ფინალში 4-2 დაამარცხა სიეტლ სუპერსონიქსი და მეოთხედ გახდა NBA-ს ჩემპიონი. ჯორდანმა კი, NBA ფინალის MVP-ს ჯილდო მოიპოვა მეოთხედ და გადაუსწრო მეჯიკ ჯონსონს, რომელსაც მანამდე სამჯერ ჰქონდა მოგებული ეს პრიზი. ასევე, მან NBA-ს ისტორიაში მეორედ, ერთდროულად მოიპოვა NBA All-Star მატჩის MVP-ს, რეგულარული სეზონის ყველაზე ღირებული მოთამაშის და NBA ფინალის ყველაზე ღირებული მოთამაშის ჯილდო. გაიმეორა ვილის რიდის მიერ 1969-70 წლის სეზონში მიღწეული შედეგი.მაიკლ ჯორდანის ბიოგრაფია ფინალი ჯორდანისთვის ძალიან ემოციური გამოდგა. ეს იყო მამის დარდაცვალების შემდეგ მოპოვებული პირველი ჩემპიონობა, რომელიც დაემთხვა მამის დღეს. თამაშის შემდეგ ყველაზე დასამახსოვრებელი იყო ჯორდანის რეაქცია, მან ბურთი ჩაიხუტა და ატირდა.ლეგენდების პროფილი - მაიკლ ჯორდანი

 1996-1997 წლის სეზონი 
1996-97 წლის რეგულარულ სეზონს ჩიკაგო ბულზი 69-11 შედეგით ამთავრებდა, მხოლოდ ორი თამაში რჩებოდა , რათა გადაებიჯებინა 70-მოგებიანი ნიშნულისთვის, თუმცა ბოლო ორ თამაშში, მაიამი ჰიტთან 92-102 და ნიუ-იორკ ნიქსთან 101-103 დამარცხა და რეგულარული სეზონი 69-13 შედეგით დაამთავრა.ჩიკაგო ბულზის 1996-97 წლის თამაშები მიუხედავად ამ შედეგის, ამ წელს NBA-ს MVP-ს ჯილდო კარლ მელოუნმა მოიპოვა იუტა ჯაზიდან, რომელსაც ჩიკაგო ბულზი ფინალში დაუპირისპირდა. ჯაზთან სერიაში ჯორდანის კარიერაში ორი მნიშვნელოვანი მომენტი მოხდა: პირველ თამაშში ჯორდანმა ჯაზს ბოლო წამზე ჩაუგდო ბურთი (buzzer-beater) და 83-81 დაამარცხა, ხოლო მეხუთე თამაშში, მიუხედავად იმისა, რომ თამაშის დროს კუჭის ვირუსის გამო სიცხიანს და დეჰიდრირებულს უწევდა თამაში, ჯორდანმა 38 ქულა დააგროვა და თამაშის დამთავრებამდე 25 წამით ადრე თამაშის მოგების გადამწყვეტი სამქულიანი ჩააგდო. ამ მიზეზით მეხუთე თამაში ცნობილია როგორც - „Flu Game“.23 to remember,Saturday January 16, 1999 ექვს თამაშიან სერიაში ჩიკაგო ბულზმა გაიმარჯვა და მოიპოვა მეხუთე ჩემპიონობა.ჩიკაგო ბულზის სტატისტიკა 1996-97 წლის სტატისტიკა ჯორდანმა ასევე მეხუთედ მოიპოვა NBA ფინალის ყველაზე ღირებული მოთამაშის ჯილდო.NBA ფინალის ყველაზე ღირებული მოთამაშის ჯილდოს გამარჯვებულების სია 1997 წლის NBA-ის ყველა ვარსკვლავის მატჩში ჯორდანმა პირველად შეასრულა სამმაგი დუბლი, თუმცა NBA All-Star მატჩის MVP-ს ჯილდოს ვერ მოიპოვა.NBA All-Star Game's most memorable moments

 1997-1998 წლის სეზონი 
მინი|250პქ|ჯორდანი და ფილ ჯექსონი, 1997 წელი
ბულზმა 1997-98 წლის სეზონი 62-20 შედეგით დაასრულა.ჩიკაგო ბულზის სტატისტიკა 1966 წლიდან დღემდე ჯორდანი კი, ლიგაში საშუალოდ 28.7 ქულას აგროვებდა და მეათედ გახდა სეზონის საუკეთესო მექულე, რაც დღემდე ითვლება მიუწვდომელ რეკორდად. მან აგრეთვე მოიპოვა რიგით მეხუთე რეგულარული სეზონის ყველაზე ღირებული მოთამაშის ჯილდო (MVP), ითამაშა თავის რიგით მე-11 NBA-ის ყველა-ვარსკვლავის მატჩში (NBA All-Star) და აგრეთვე დასახელდა NBA-ს პირველ დაცვით  გუნდში. იგი მესამედ გახდა NBA All-Star მატჩის MVP-ს ჯილდოს მფლობელი.მაიკლ ჯორდანი - ლეგენდების პროფილი
ჩიკაგო ბულზი ზედიზედ მესამედ გავიდა აღმოსავლეთი კონფერენციის ფინალში, სადაც ინდიანა პეისერსს დაუპირისპირდა და დაძაბული, შვიდმატჩიანი სერიაში (4-3) მოიპოვა ფინალის საგზური. 1992 წელს ნიუ-იორკ ნიქსთან დრამატული სერიის შემდეგ ჯორდანს მეტოქის დასამარცხებლად პირველად დასჭირდა შვიდი თამაში. დიდ ფინალში ჩიკაგო ბულზი კვლავ იუტა ჯაზს შეხვდა.როლანდ ლაზენბი - Michael Jordan: The Life, 596 გვ. ISBN 031619476X, ISBN 978-0316194761 
ფინალური სერიის მეექვსე თამაშში 1998 წლის 14 ივნისს გაიმართა იუტა ჯაზის დარბაზში - დელტა ცენტრში. ბულზი 3-2 ანგარიშით ლიდერობდა სერიაში. სერიის მეექვსე მატჩში ჯორდანის პერფორმანსი მიიჩნევა ერთ-ერთ ყველაზე საუკეთესო თამაშად NBA-ს ისტორიაში. ბულზი თამაშს 86-83 ანგარიშით აგებდა მეოთხე მეოთხედის დამთავრებამდე 41 წამით ადრე, როდესაც ბულზის მწვრთნელმა ფილ ჯექსონმა წუთშსვენება აიღო. 
როდესაც თამაში განახლდა, ჯორდანმა ორ ქულიანი ჩააგდო და ანგარიში 85-86 გახდა. იუტა ჯაზმა თამაში განაახლა და ბურთი მიიღო გუნდის ლიდერმა კარლ მელოუნმა. მელოუნს ჩიკაგოელთაგან პერსონალურად მეურვეობდა დენის როდმანი, მაგრამ თამაშის დამთავრებამდე 21 წამით ადრე მას უკნიდან წამოეპარა ჯორდანი ბურთზე ხელი ჩაურტყა, ხელიდან გააგდებინა და თავისი გუნდის შეტევა წამოიწყო. მეტოქის ნახევარზე ჯორდანი სამქულიან ხაზთან გაჩერდა და რამდენიმე წამი გაიყვანა, რათა მისი სროლის შემდეგ მეტოქე გუნდს შეტევის დრო არ დარჩენოდა. იგი შეტევისთვის კარგად მოემზადა და საფინალო სირენამდე 10 წამით ადრე პერიმეტრიდან წამოიწყო დრიბლინგი, თან გაიყოლა იუტელი მეურვე ბრაიონ რასელი, მაგრამ მოულოდნელად ცრუ მოძრაობა გააკეთა, რასელს წონასწორობა დააკარგვინა და საფინალო სირენამდე 5.2 წამით ადრე შეასრულა მატჩის და მთლიანად ფინალური სერიის მომგები სროლა. ბურთი კალათში ჩაეშვა ანგარიში 87-86 გახადა ჩიკაგოს სასარგებლოდ. დარჩენილ 5 წამში ჯაზის გამთამაშებელმა ჯონ სტოქტონმა მოასწრო სროლა, მაგრამ ააცილა და ბულზმა და ჯორდანმა მეექვსე ჩემპიონობა მოიპოვეს. ჯორდანს, როგორც გამარჯვებული გუნდის ყველაზე შედეგიან მოთამაშეს კიდევ ერთხელ შეხვდა NBA ფინალის MVP-ის ჯილდო. შაკილ ო’ნილს, მეჯიკ ჯონსონს და ტიმ დანკანს ეს პრიზი სამჯერ აქვთ მოპოვებული, 2020 წელს მეოთხედ მოიგო ლებრონ ჯეიმსმა, ჯორდანი კი ექვსჯერაა დასახელებული ფინალების საუკეთესო მოთამაშედ.  ეს სერია ასევე შევიდა ისტორიაში, როგორც მარკეტინგულად ყველაზე წარმატებული. 1998 წლის ფინალმა ისტორიაში უმაღლესი სატელევიზიო რიტინგი აჩვენა.

საკალათბურთო კარიერის დასრულება მეორედ (1999-2001)
კონტრაქტის გასვლის შემდეგ, 1998 წელს ჩიკაგო ბულზი მწვრთნელმა ფილ ჯექსონმა დატოვა. მასთან ერთად გუნდიდან წვიდნენ დენის როდმანი და სკოტი პიპენი. ჯორდანი კალათბურთიდან მეორედ 1999 წლის 13 იანვარს წავიდა,Mitchell Krugel - Michael Jordan, pp. 55–56, 59. ISBN 0312928181, ISBN 978-0312928186
PRO BASKETBALL; It's Bitter In Chicago For Jordan
PRO BASKETBALL; The Business Of Basketball Now Begins In Earnest,მაგრამ 2000 წლის 19 იანვარს ჯორდანი ხელახლა დაბრუნდა NBA-ში, როგორც ვაშინგტონ უიზარდსის წილის მფლობელი და ტექნიკური დირექტორი (president of basketball operations).PRO BASKETBALL; Jordan Sheds Uniform for Suit as a Wizards Owner By Richard Sandomir Jan. 20, 2000
ჯორდანი 1999 წლის იანვარში ამბობდა, რომ ის „99.9% დარწმუნებული“ იყო ჩიკაგო ბულზის გარდა სხვა გუნდში არ ითამაშებდა,Michael Jordan transcends hoops მაგრამ 2001 წლის ზაფხულში ჯორდანი კიდევ ერთი დაბრუნებით იყო დაინტერესებული, რომლის ინსპირაციაც მისი მეგობრის მარიო ლომიუს წინა წლის ზამთარში ჰოკეის ეროვნული ლიგაში დაბრუნება იყო.Jordan watched Lemieux's comeback very closely ჯორდანმა 2001 წლის გაზაფხული და ზაფხული აქტიურ ვარჯიშს დაუთმო და ვაშინგტონ უიზარდსის მწვრთნელად ჩიკაგო ბულზის ყოფილი მწვრთნელი დუგლას კოლინსი მოიწვია.Sports of The Times; Old Coach Rejoins Old Warrior By Harvey Araton Oct. 2, 2001

ვაშინგტონ უიზარდში დაბრუნება (2001-2003)
2001-02 წლის სეზონი
მინი|250პქ|ჯორდანი ვაშინგტონ უიზარდში, 2003 წლის 14 აპრილი
2001 წლის 25 სექტემბერს ჯორდანმა NBA-ში, ვაშინგტონ უიზარდსში დაბრუნება დაანონსა და აღნიშნა, რომ გამომუშავებული თანხას მთლიანად მოახმარდა 2001 წლის 11 სექტემბრის ტერორისტული აქტების დროს დაზარალებულებს.Pollin Establishes Education FundNews Summary 2001-02 წლის სეზონში ჯორდნმა გუნდს ულიდერა ჩაგდებულ ქულებში (22.9 ppg), გადაცემებში (5.2 apg) და ჩაჭრებში (1.24 spg). თუმცა მარჯვენა მუხლის ტრავმის გამო მან მხოლოდ 60 თამაში ჩაატარა, რაც მისი ყველაზე დაბალი მაჩენებელი იყო მისი NBA-ში დაბრუნების შემდეგ, 1994-95 წლის სეზოში, სადა მან 17 მატში ჩაატარა.მაიკლ ჯორდანის სტატისტიკა
ჯორდანმა 60 მატჩიდან 53-ჯერ დაიწყო სასტარტო შემადლენლობაში და საშუალოდ აგროვებდა 24.3 ქულას, 5.4 გადაცემას, საშუალოდ 6.0 მოხსნას და ისროდა 41.9%-ით. დანარჩენ 7 მატჩში ის საშუალოდ 20 წუთს თამაშობდა.

2002-03 წლის სეზონი
2002-03 წლების სეზონი ჯორდანისთვის უკანასკნელი იყო. ყოფილი გუნდის ჩიკაგო ბულზის დარბაზში თამაშის დამთავრების შემდეგ მაყურებელი ფეხზე წამოდგა და 4 წუთის განმავლობაში ტაშს უკრავდა მას. მიუხედავად იმისა, რომ ჯორდანს არასდროს უთამაშია მაიამი ჰიტის შემადგენლობაში, 2003 წლის 12 აპრილს, მაიამი ჰიტმა ნომერი #23 ხმარებიდან მაინც ამოიღო, ჯორდანის მიერ მთლიანად კალათბურთში შეტანილი განსაკუთრებული წვლილის ხაზგასასმელად.Inside the numbers on retired numbers around the NBA მაიკლ ჯორდანმა უკანასკნელი მატჩი 2003 წლის 16 აპრილს ფილადელფიში ჩაატარა.

ეროვნული ნაკრები
მინი|250პქ|ჯორდანი „ოცნების გუნდის“ შემადგენლობაში, 1992 წელი
ჯორდანს მოპოვებული აქვს ორი ოქროს მედალი ოლიმპიურ თამაშებზე 1984 და 1992 წლებში. 1984 წლის ზაფხულის ოლიმპიურ თამაშებზე ჯორდანმა, როგორც კოლეჯში მოთამაშემ მოიპოვა ოქროს მედალი. ნაკრებს წვრთნიდა ბობ ნაითი და თამაშობდნენ შემდეგში ცნობილი კალათბურთელები პატრიკ იუინგი, სემ პერკინსი, კრის მალინი, სტივ ოლფორდი და ვეიმენ თისდეილი. ჯორდანმა ჩემპიონატის განმავლობაში ნაკრებს ულიდერა საშუალოდ 17.1 ჩაგდებული ქულით.Games of the XXIIIrd Olympiad -- 1984

1992 წლის ბარსელონას ოლიმპიურ თამაშებზე ჯორდანმა მეჯიქ ჯონსონის, ლარი ბერდის და სხვა ვარსკვლავების მხარდარ ითამაშა ე.წ. „ოცნების გუნდში“ (Dream Team) რომლის გამოსვლა გასცდა სპორტს და 90-იანი წლების ერთ-ერთ გამორჩეულ კულტურულ მოვლენად იქცა. ითვლება, რომ ბარსელონაში "ოცნების გუნდმა" მანამდე არნახულ სიმაღლეზე აიყვანა კალათბურთის პოპულარობა მსოფლიო მასშტაბით და ძირეულად შეცვალა სპორტის ეს სახეობა.

 სტატისტიკა 
 ლეგენდა   GP ნათამაშები თამაშები   GS  სასტარტოში იყო  MPG  დრო თითოეულ თამაშში (წუთებში)  FG%  სროლის პროცენტი  3P%  3-ქულიანების სროლის პროცენტი  FT%  საჯარიმო სროლის პროცენტი  RPG  მოხსნა თითოეულ თამაშში  APG  შედეგიანი გადაცემა თითოეულ თამაშში  SPG  ჩაჭრა თითოეულ თამაშში  BPG  ბლოკი თითოეულ თამაშში  PPG  ქულა თითოეულ თამაშში  Bold  კარიერის უმაღლესი მაჩვენებელი
<noinclude>

†აღნიშნავს სეზონს რომელშიც ჯორდანი გახდა NBA-ის ჩემპიონი *ლიგის ლიდერი ‡NBA-ის რეკორდი 
 რეგულარული სეზონი 
წელიგუნდიGPGSMPGFG%3P%FT%RPGAPGSPGBPGPPG1984-85ჩიკაგო ბულზი828238.3.515.173.8456.55.92.4.828.21985-86ჩიკაგო ბულზი18725.1.457.167.8403.62.92.11.222.71986-87ჩიკაგო ბულზი828240.0.482.182.8575.24.62.91.537.1*1987-88ჩიკაგო ბულზი828240.4*.535.132.8415.55.93.2*1.635.0*1988-89ჩიკაგო ბულზი818140.2*.538.275.8508.08.02.9.832.5*1989-90ჩიკაგო ბულზი828239.0.526.376.8486.96.32.8.733.6*1990-91†ჩიკაგო ბულზი828237.0.539.312.8516.05.52.71.031.5*1991-92†ჩიკაგო ბულზი808038.8.519.270.8326.46.12.3.930.1*1992-93†ჩიკაგო ბულზი787839.3.495.352.8376.75.52.8*.832.6*1994-95ჩიკაგო ბულზი171739.3.411.500.8016.95.31.8.826.91995-96†ჩიკაგო ბულზი828237.7.495.427.8346.64.32.2.530.4*1996-97†ჩიკაგო ბულზი828237.9.486.374.8335.94.31.7.529.6*1997-98†ჩიკაგო ბულზი828238.8.465.238.7845.83.51.7.528.7*2001-02ვაშინგტონ უიზარდსი605334.9.416.189.7905.75.21.4.422.92002-03ვაშინგტონ უიზარდსი826737.0.445.291.8216.13.81.5.520.0კარიერის განმავლობაში1,0721,03938.3.497.327.8356.25.32.3.830.1ყველა ვარსკვლავი131329.4.472.273.7504.74.22.8.520.2

 ფლეიოფი 
წელიგუნდიGPGSMPGFG%3P%FT%RPGAPGSPGBPGPPG1985ჩიკაგო ბულზი4442.8.436.125.8285.88.52.81.029.31986ჩიკაგო ბულზი3345.0.505.1000.8726.35.72.31.343.71987ჩიკაგო ბულზი3342.7.417.400.8977.06.02.02.335.71988ჩიკაგო ბულზი101042.7.531.333.8697.14.72.41.136.31989ჩიკაგო ბულზი171742.2.510.286.7997.07.62.5.834.81990ჩიკაგო ბულზი161642.1.514.320.8367.26.82.8.936.71991†ჩიკაგო ბულზი171740.5.524.385.8456.48.42.41.431.11992†ჩიკაგო ბულზი222241.8.499.386.8576.25.82.0.734.51993†ჩიკაგო ბულზი191941.2.475.389.8056.76.02.1.935.11995ჩიკაგო ბულზი101042.0.484.367.8106.54.52.31.431.51996†ჩიკაგო ბულზი181840.7.459.403.8184.94.11.8.330.71997†ჩიკაგო ბულზი191942.3.456.194.8317.94.81.6.931.11998†ჩიკაგო ბულზი212141.5.462.302.8125.13.51.5.632.4კარიერის განმავლობაში17917941.8.487.332.8286.45.72.1.833.4

 ჯილდოები და დამსახურებები 
ნაციონალური საკალათბურთო ასოციაცია
 ექვსგზის NBA ჩემპიონი — 1991, 1992, 1993, 1996, 1997, 1998
 ექვსგზის NBA ფინალის MVP — 1991, 1992, 1993, 1996, 1997, 1998
 ხუთგზის NBA MVP — 1988, 1991, 1992, 1996, 1998
 ათგზის NBA საუკეთესო მექულე — 1987-1993, 1996-1998
 14-ჯერ მიიღო მონაწილეობა NBA-ის ყველა ვარსკვლავის მატჩში — 1985-1993, 1996-1998, 2002, 2003
 სამგზის NBA All-Star მატჩის MVP — 1988, 1996, 1998
 11-ჯერ მონაწილეობა მიიღო NBA-ის ყველა-მოთამაშის გუნდში:
 პირველი გუნდი — 1987–1993, 1996–1998
 მეორე გუნდი — 1985
 ცხრაჯერ იყო NBA-ს ყველა დაცვითი გუნდის პირველ ხუთეულში — 1988–1993, 1996–1998
 ორგზის NBA ჩატენვების კონკურსის ჩემპიონი — 1987, 1988
 NBA-ს წლის ახალბედის ჯილდოს მფლობელი — 1985
 ორგზის IBM-ის ჯილდოს მფლობელი — 1985, 1989Michael Jordan's Honors
 NBA-ს წლის დამცველი — 1988
 დასახელდა NBA-ს ისტორიაში 50 საუკეთესო მოთამაშეს შორის — 1996
 ნომერი #23 ხმარებიდან ამოიღო ჩიკაგო ბულზმა
 ნომერი #23 ხმარებიდან ამოიღო მაიამი ჰიტმა

 რესურსები ინტერნეტში 
 მაიკლ ჯორდანის ბიოგრაფია ნაციონალური საკალათბურთო ასოციაციის საიტზე
 მაიკლ ჯორდანის სტატისტიკა ნაციონალური საკალათბურთო ასოციაციაში
 ჩიკაგო ბულზის სტატისტიკა სეზონების მიხედვით

სქოლიო

კატეგორია:დაბადებული 17 თებერვალი
კატეგორია:დაბადებული 1963
კატეგორია:ამერიკელი კალათბურთელები
კატეგორია:ნიუ-იორკელები
კატეგორია:ნაციონალური საკალათბურთო ასოციაციის კალათბურთელები
კატეგორია:1984 წლის ზაფხულის ოლიმპიური თამაშების მედალოსნები
კატეგორია:1992 წლის ზაფხულის ოლიმპიური თამაშების მედალოსნები
კატეგორია:კალათბურთის დიდების დარბაზის წევრები
კატეგორია:ცოცხალი ადამიანები